食十月蕈
作者：汪藻
朝代：宋

paragraphs: 佳蕈出何許，南山白雲根。
畦丁入雲採，徧以脱葉翻。
戢戢寸玉嫩，纍纍萬釘繁。
中涵烟霞氣，外絕沙土痕。
下筯極雋永，加餐亦平溫。
伊昔貴公子，鮮肥厭羔豚。
爭啖肉菌美，共品天花尊。
居然此珍産，以遠莫見論。
生令五鼎味，但飽三家村。
伊余少所嗜，頭白歸故園。
日獲甘脆享，人言老饕存。
栮脯固已陋，竹枯何足言。
從今大嚼處，不復思屠門。